KOMISIJOS REGLAMENTAS (ES) 2021/2142

2021 m. gruodžio 3 d.

kuriuo dėl didžiausios leidžiamosios opijaus alkaloidų koncentracijos tam tikruose maisto produktuose iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamentu (EB) Nr. 1881/2006 (2) nustatyta didžiausia leidžiamoji tam tikrų teršalų, įskaitant opijaus alkaloidus, koncentracija maisto produktuose;

(2) aguonų sėklos gaunamos iš daržinių aguonų (Papaver somniferum L.) Daržinėse aguonose yra opijaus alkaloidų, pvz., morfino ir kodeino. Aguonų sėklose opijaus alkaloidų nėra arba jų yra labai mažai, tačiau jų ant sėklų gali patekti dėl vabzdžių daromos žalos arba sėklos gali būti užterštos išoriškai, kai nuimant derlių ant stiebelių (įskaitant sėklų dėžučių sieneles) esančios dulkių dalelės nusėda ant sėklų;

(3) 2018 m. Europos maisto saugos tarnyba (toliau – Tarnyba) priėmė atnaujintą mokslinę nuomonę dėl opijaus alkaloidų aguonų sėklose (3). Tarnyba patvirtino 10 μg morfino/kg kūno masės ūmaus poveikio etaloninę dozę (ŪPED) ir padarė išvadą, kad į kodeino koncentraciją aguonų sėklų mėginiuose reikėtų atsižvelgti, kodeiną pakeičiant morfino ekvivalentais, taikant koeficientą 0,2. Todėl ŪPED yra morfino ir kodeino bendra ŪPED, išreikšta morfino ekvivalentais. Poveikio įverčiai rodo, kad bendra ŪPED greičiausiai bus viršyta, ypač kai vartojamos didelės porcijos arba jei vartojami maisto produktai, kurių sudėtyje yra neperdirbtų aguonų sėklų;

(4) todėl didžiausia leidžiamoji morfino ir kodeino koncentracija, išreikšta morfino ekvivalentais, turėtų būti nustatyta aguonų sėkloms, tiekiamoms rinkai galutiniam vartotojui, ir kepiniams, kurių sudėtyje yra aguonų sėklų ar iš jų gautų produktų. Tas kiekis turėtų būti nustatytas atsižvelgiant į tai, kad perdirbant maistą alkaloidų kiekis, esantis žaliose aguonų sėklose, gali sumažėti 25-100 proc. galutiniame produkte. Kadangi kepinių gamintojui tikslinga turėti išsamią informaciją (įskaitant apie morfino ekvivalentų kiekį) apie aguonų sėklas, kurios naudojamos kaip kepinių sudedamosios dalys, aguonų sėklų tiekėjas turėtų pateikti šią informaciją kepinių gamintojui;

(5) todėl Reglamentas (EB) Nr. 1881/2006 turėtų būti atitinkamai iš dalies pakeistas;

(6) kad ekonominės veiklos vykdytojai galėtų pasirengti šiuo reglamentu nustatytoms naujoms taisyklėms, tikslinga numatyti pagrįstą laikotarpį, kol bus taikomi didžiausi leidžiami kiekiai. Taip pat tikslinga numatyti pereinamąjį laikotarpį maisto produktams, teisėtai pateiktiems rinkai iki šio reglamento taikymo pradžios datos;

(7) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis Priede išvardyti maisto produktai, teisėtai pateikti rinkai iki 2022 m. liepos 1 d., gali likti rinkoje iki jų minimalaus tinkamumo vartoti termino arba nuorodoje „Tinka vartoti iki ... (data)“ nurodyto termino.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2022 m. liepos 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. gruodžio 3 d. Komisijos vardu Pirmininkė Ursula VON DER LEYEN

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) Update of the Scientific Opinion on opium alkaloids in poppy seeds. EFSA Journal 2018;16(5):5243, 119 pp. https://doi.org/10.2903/j.efsa.2018.5243